Divos projektos pēc 2015. gada uzaicinājuma iesniegt priekšlikumus tika nosūtīti 44 ES palīdzības brīvprātīgie, un četros projektos pēc 2016. gada uzaicinājuma tika nosūtīti 162 ES palīdzības brīvprātīgie. Tādējādi līdz 2017. gada beigām / 2018. gada sākumam bija nosūtīti kopumā 206 ES palīdzības brīvprātīgie uz 28 valstīm. ES palīdzības brīvprātīgie tika nosūtīti uz vietām visā pasaulē, izņemot valstis, kurās notiek bruņoti konflikti. Lai gan brīvprātīgo skaits palielinās, tas joprojām ir ievērojami mazāks nekā sākotnējais izvirzītais mērķis, proti, 4000 ES palīdzības brīvprātīgo līdz 2020. gadam. Viens no iemesliem ir šķēršļi dalībai, piemēram, organizāciju sertifikācija vai vajadzība izveidot partnerības ar citām organizācijām, lai varētu pieteikties ES finansējumam. Iniciatīvas “ES palīdzības brīvprātīgie” starpposma novērtējumā ir ietverti sīkāki secinājumi šajā saistībā.

ES palīdzības brīvprātīgo nosūtīšana humānās palīdzības projektu īstenošanai katastrofu skartās valstīs sniedz konkrētu iespēju ES pilsoņiem un ES pastāvīgajiem iedzīvotājiem apliecināt savu solidaritāti ar personām, kurām ir vajadzīga palīdzība. Brīvprātīgo nosūtīšanu pilnlaika darbam trešās valstīs papildina pilsoņiem piedāvātā iespēja iesaistīties tiešsaistes brīvprātīgajā darbā neatkarīgi no tā, kurā pasaules vietā viņi atrodas.

Brīvprātīgā darba piemēri Nosūtīšanas projektu “ES palīdzības brīvprātīgie darbībā” vada divas Eiropas nevalstiskās organizācijas (NVO), proti, Gruppo di Volontariato Civile (Itālija) un Alianza por la Solidaridad (Spānija), kā arī 13 trešo valstu organizācijas, ko atbalsta viena asociētā struktūra no Boloņas Universitātes. Projekta mērķis ir iesaistīt Eiropas pilsoņus humānās palīdzības pasākumos, nosūtot 38 ES palīdzības brīvprātīgos. Haiti projekts ir atbalstījis partnerorganizācijas partnerību veidošanā un humānās palīdzības sniegšanas spēju stiprināšanā kopš 2010. gada, kad salas rietumu daļu skāra zemestrīce: “Mēs atbalstām mazo vietējo ražotāju un lauksaimnieku organizācijas un to dalību lēmumu pieņemšanas procesā pašvaldībās. Mūsu mērķis ir veicināt ilgtspējīgu un ilgtermiņa attīstību ciešā koordinācijā ar iestādēm, veicinātājiem, atbalsta saņēmējiem un vietējām organizācijām.” (ES palīdzības brīvprātīgais Haiti) Libānā projekta ietvaros veiktās darbības papildina notiekošos humānās palīdzības pasākumus un ir pielāgotas vajadzībām, ko vietējā līmenī apzinājušas partnerorganizācijas: “Es pārcēlos uz Zehlu Libānā 2017. gada oktobrī. [..] Ņemot vērā iepriekšējas pieredzes trūkumu datu analīzes jomā, manam ieguldījumam ir sevišķa ietekme uz [manu organizāciju] darbībām, un es jūtos mudināts ieteikt atbilstošus pētniecības risinājumus un rīkus. Kvantitatīvā analīze nodrošina informāciju un atbalstu aizsardzības darbībām.” (ES palīdzības brīvprātīgais Libānā) Nosūtīšanas projektu “ES palīdzības brīvprātīgie rīcībai pret katastrofu riskiem (EUAVACT)” īsteno ACT alianses organizāciju konsorcijs, un tā ietvaros ir norīkoti 38 brīvprātīgie. Šā projekta mērķis ir veicināt efektīvāku (ES nodrošināto) humānās palīdzības sniegšanu, katastrofu riska mazināšanu un izturētspēju piecās valstīs (Etiopijā, Ugandā, Nepālā, Bangladešā un Kambodžā), stiprinot vietējās NVO un neaizsargātu un katastrofām bieži pakļautu kopienu locekļus. “Atrodoties [organizācijas] birojā Pnompeņā, tādi izbraucieni kā šis sniedz lielisku iespēju redzēt, kā tiek īstenotas darbības. Piemēram, pēc grupas izbrauciena uz Kampongšpeu provinces kopienām paaugstinājās vismazāk aizsargāto iedzīvotāju dzīves līmenis un uzlabojās viņu uzturs — līdz ar jaunas ūdens krātuves ierīkošanu un kanāla izbūvi atbilstoši plānam par pielāgošanos klimata pārmaiņām uzlabojās izturētspēja un varēja bagātināt kopienas ikdienas uzturu, pastāvīgi nodrošinot dārzeņus, piemēram, tomātus, arbūzus, gurķus un baklažānus.” (Kambodžā norīkota ES palīdzības brīvprātīgā stāsts) Stāsti par pieredzi, kas gūta, strādājot uz vietas: https://webgate.ec.europa.eu/echo/eu-aid-volunteers_en/stories_en. Nosūtīšanas projekti: https://webgate.ec.europa.eu/echo/eu-aid-volunteers_en/projects_en.

2017. gads bija trešais iniciatīvas īstenošanas gads. 2017. gada uzaicinājums iesniegt priekšlikumus tika publicēts 2017. gada 3. martā, paredzot kopējo budžetu 12 600 000 EUR apmērā projektu līdzfinansēšanai. Uzaicinājuma mērķis bija līdzfinansēt projektus ES palīdzības brīvprātīgo nosūtīšanai, tostarp jauno speciālistu nosūtīšanai uz prakses vietām un spēju veidošanas papildu pasākumiem, ko veic brīvprātīgie.

Seši projekti tika atlasīti līdzfinansējumam no ES kopējās dotācijas 5 726 880 EUR apmērā. To rezultātā, sākot no 2018. gada, tiks nosūtīti 175 ES palīdzības brīvprātīgie.